**Špecifické vývinové poruchy učenia:**

**Dyslexia**

* **špecifická porucha čítania –** pri čítaní si dieťa zamieňa tvarovo, zvukovo podobné hlásky, prehadzuje, pridáva, vynecháva hlásky, nerozumie prečítanému textu,
* **hlavným prejavom poruchy** je špecifické a významné spomalenie vývinu schopnosti čítať,
* **ťažkosti často** pretrvávajú až do dospievania**,** aj keď možno vidieť určitý pokrok v čítaní,
* poruche čítania zvyčajne predchádza anamnéza porúch vývinu reči a jazyka,
* často sa k nej pridružujú emočné poruchy, poruchy pozornosti a správania.

**Dysortografia**

* **špecifická porucha pravopisu –** pri písaní dieťa vynecháva, pridáva, prehadzuje písmená, zamieňa tvarovo a zvukovo podobné písmená, nerozlišuje tvrdé a mäkké slabiky, nerozlišuje krátke a dlhé samohlásky, nedodržiava hranice medzi slovami,
* ak má dieťa napísať slovo, musí si vybaviť mená písmen, z ktorých sa slovo skladá, správne ich zoradiť a tento rad udržiavať v pamäti, pokým celé slovo nenapíše,
* na to je potrebná súhra jednotlivých základných funkcií, ktoré sa na tomto procese podieľajú, napr. zrakové rozlišovanie tvarov, sluchové rozlišovanie hlások, fonologické uvedomovanie, priestorová orientácia, ak je niektorá zložka menej rozvinutá, respektíve chýba, vzniká problém.

**Dysgrafia**

* **špecifická porucha písania –** grafický písomný prejav dieťaťa je ťažko čitateľný až nečitateľný, písmo je ťažkopádne, neusporiadané, neúhľadné, nie je dodržané písanie v riadku, má nepravidelnú hustotu, dieťa si nedokáže zapamätať a napísať správne tvary písmen,
* dieťa s dysgrafiou má už od začiatku školského roka problémy s písaním, ktoré sa obyčajne stále prehlbujú,
* ak sa konečne naučí tvary písmen, môžu nastúpiť problémy s tempom písania,
* **typickým prejavom –** dysgrafik si často nepamätá tvar písmena, dlho si spomína, nie je schopný ho napodobniť, veľakrát si tvar zľahčuje.

**Dyskalkúlia**

* **špecifická porucha matematických schopností –** prejavuje sa problémami pri orientácii na číselnej osi, zámenou číslic, neschopnosťou robiť matematické operácie /sčítanie, odčítanie, násobenie, delenie/, s poruchami v priestorovej a pravo-ľavej orientácii.

**Dyspraxia**

* **špecifická porucha zvládnutia zložitejších manuálnych výkonov –** dieťa si nedokáže osvojovať postupy bežných činností, je pomalé, nemotorné, ťažkopádne, má ťažkosti s hrubou a jemnou motorikou.

**ADD a ADHD**

* **poruchy pozornosti a aktivity** patria v súčasnosti k **jedným z najčastejšie diagnostikovaných porúch psychického vývinu detí**
* **ADD –** porucha pozornosti
* **ADHD –** **porucha pozornosti spojená s hyperaktivitou**
* prejavujú sa už od ranného veku a môžu pretrvať až do dospelosti,
* nemožno ich považovať za „chorobu“, ktorá sa dá vyliečiť,
* keďže ide o neurovývinové poruchy, dieťa z nich nevyrastie, ale ich symptómy sa v priebehu vývinu a postupným zrením menia.